17 Fela jaaka rre mongwe le mongwe yo o lorato, Jehofa o batla gore o itumelele botshelo, o dire dilo tse di molemo mme o se ka wa ikutlwisa botlhoko go sa tlhokege. (Mor. 11:9, 10) Ke eng se se tla go thusang go dira jalo? Ipeele mekgele ya semoya o bo o dira ka natla gore o e fitlhelele. Dingwaga di ka nna 20 tse di fetileng, Javier o ne a tshwanelwa ke go tlhopha fa gare ga go nna ngaka, e leng tiro e go neng go lebega e tla mo naya madi a mantsi, le go tsenela bodiredi jwa nako e e tletseng. A re: “Le fa tiro ya go nna ngaka e ka kgotsofatsa, ga go sepe se se ka tshwanang le boipelo jo ke nnileng le jone ka go thusa batho ba le mmalwa gore ba itse boammaaruri. Tirelo ya nako e e tletseng e nthusitse gore ke itumelele botshelo ka botlalo. Ke ikwatlhaela fela gore nkabo ke sa le ke simolotse bogologolo.”